Un comité d'experts elaborarà l'expedient de la candidatura de Sagunt a Patrimoni de la Humanitat
29 de novembre 2018

![](/media/l24lw2vg/24_c_patrimoniohumanidad_02.jpg)  

  

L'Ajuntament de Sagunt ha adjudicat un contracte a la Universitat de València perquè elabore l'expedient de la candidatura a Patrimoni de la Humanitat del municipi. L'equip d'experts que durà a terme esta gestió està format per doctors amb àmplia experiència en els seus àmbits.

  

Així, este dimecres el Consell Assessor de la Candidatura a Patrimoni de la Humanitat es va reunir per a presentar este comité d'experts, que participaran i assessoraran en l'expedient de la candidatura de Sagunt a Patrimoni de la Humanitat.

  

La doctora Ester Alba Pagán, professora titular d'Història de l'Art de la Universitat de València, va prendre la paraula i va presentar l'equip d'experts que ella coordinarà en l'elaboració de l'expedient. Alba va explicar que en la primera fase es realitzaran els "**estudis previs que es necessitaran com a base documental sobre la qual suportar, després, tot l'expedient**". També s'analitzaran en profunditat altres candidatures, tant les reeixides com les que han fracassat, perquè "**l'anàlisi de caràcter comparatiu és molt important per a establir la ruta cap a la qual hem d'anar**".

  

Va assenyalar, a més, que este equip d'experts "**estarà en tot moment al costat del Consell de Patrimoni sota la seua supervisió i fent possible establir els criteris principals que han d'estar en la candidatura**". Així mateix, van repassar els assumptes en els quals més s'ha d'incidir com la implicació social dels col·lectius, associacions i de la ciutadania en general; la programació cultural, esportiva i social; i el patrimoni de Sagunt i el seu ús tant en l'àmbit cultural com en el social.

  

Ester Alba va explicar que s'ha de cercar eixe valor excepcional que perseguix la UNESCO com a patrimoni mundial: "**Hem de ser originals, atractius i conformar un bon treball**". Els expedients que poden tindre una oportunitat, és a dir, els que "**passen la línia de l'acceptació de la valoració són els que estan ben treballats**", i va indicar que després d'este primer tall la Comissió ja els estudia, per la qual cosa "**hem de ser polits a l'hora de presentar la documentació**".

  

També, va manifestar que el patrimoni cultural s'ha d'entendre com un "**aspecte viu**" relacionat amb la ciutadania, treball "**que ja tenim fet**" perquè Sagunt ja fa activitats que arrelen el patrimoni a la societat. "**El teixit ciutadà és molt important, tenen a veure des de la comissió que es viu el patrimoni d'una manera molt activa i arrelada a la societat civil, associacions i a l'educació**", va afegir Alba.

  

D'altra banda, l'alcalde de Sagunt, Quico Fernández, va recalcar que el patrimoni de Sagunt ha d'estar "**viu**" i "**tenir una funció de dinamització de la societat**", cosa que ja s'està aconseguint gràcies a "**la gent, que, a través de diferents col·lectius, fa que eixe patrimoni estiga viu i complisca una funció social, educativa, cultural i de valors**".

  

Una altra de les qüestions que s'han tractat és la candidatura del municipi a la Xarxa de Jueries d'Espanya “Camins de Sefarad”, associació constituïda per municipis que compten amb un patrimoni arquitectònic, històric, mediambiental i cultural herència de les comunitats jueves que els van habitar.

  

L'alcalde va explicar, així mateix, que s'estan realitzant diverses rutes per a potenciar el patrimoni històric i industrial de Sagunt. També va incidir que en l'àmbit educatiu hi ha dos línies que estan funcionant molt bé, "**la Domus Baebia, tallers de cultura clàssica, i els quaderns didàctics sobre patrimoni industrial dels estudiants**”. Com a novetat, l'alcalde va anunciar que se posarà en marxa el 20 de desembre un itinerari didàctic orientat a les escoles perquè els alumnes coneguen de primera mà la cultura i el patrimoni jueu de Sagunt.

  

Finalment, van explicar el procés que s'ha seguit perquè Sagunt fora seleccionada a Elx pel Consell de Patrimoni Històric Nacional per a representar Espanya a Brussel·les i optar al Segell de Patrimoni Europeu. La pròxima cita serà en 2019.

  

L'equip d'experts està format per:

  

\-Dra. Ester Alba Pagán, professora titular d’Història de l’Art de la Universitat de València, ha sigut degana de la Facultat de Geografia i Història, és coordinadora de la Universitat d’Estiu de Sagunt. Dirigeix el diploma d’Anàlisi i Autentificació d’obres d’Art i el màster Permea. Programa experimental en mediació y educació a través de l’arte.

\- Dr. Jorge Hermosilla Pla, catedràtic de Geografia de la Universitat de València, és vicerector de Projecció Territorial i Societat.

\-Dra. Carmen Aranegui Gascó, catedràtica emèrita d’Arqueologia de la Universitat de València

\-Dr. José Luis Jiménez Salvador, catedràtic d’Arqueologia de la Universitat de València i director del máster de Patrimoni Cultural de la Facultat de Geografia i Història.

 -Dr. Josep Montesinos Martínez, professora titular d’Història de l’Art de la Universitat de València, és degà de la Facultat de Geografia i Història i coordinador de l’itinerari de Conservació preventiva del màster de Patrimoni Cultural de la Facultat de Geografia i Història

\-Dr. Pau Rausell Köster, catedràtic d’Economia Aplicada de la Universitat de València i coordinador Unitat d’Investigació ECONCULT.

\-Dra. Beatriz Santamarina Campos, Professora Titular d’Antropologia en la Universitat de València, és directora del máster de Gestió cultural.

\-Dr. Joaquin Manuel Revert Roldán, tècnic de cooperació i patrimoni cultural en la càtedra UNESCO de la Universitat de València.

\-Dr. Luis Pablo Martínez, tècnic de patrimoni cultural de la Generalitat Valenciana, expert en patrimoni mundial, en les candidatures del Tribunal de les Aigües, el Misteri d’Elx i el Palmeral d’Elx.![](/media/0fibrudo/24_c_patrimoniohumanidad_01.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/un-comite-d-experts-elaborara-l-expedient-de-la-candidatura-de-sagunt-a-patrimoni-de-la-humanitat/ "Facebook")
*   [](http://twitter.com/share?url=https://aytosagunto.es/va/actualitat/un-comite-d-experts-elaborara-l-expedient-de-la-candidatura-de-sagunt-a-patrimoni-de-la-humanitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/un-comite-d-experts-elaborara-l-expedient-de-la-candidatura-de-sagunt-a-patrimoni-de-la-humanitat/ "Linked In")
*   [](mailto:?body=https://aytosagunto.es/va/actualitat/un-comite-d-experts-elaborara-l-expedient-de-la-candidatura-de-sagunt-a-patrimoni-de-la-humanitat/)